# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL** | **Y Gronfa Bontio ar gyfer Bysiau** |
| **DYDDIAD** | **16 Mehefin 2023** |
| **GAN** | **Lee Waters AS, Dirprwy Weinidog Newid Hinsawdd** |

Heddiw, rwyf wedi cyhoeddi [datganiad](https://www.llyw.cymru/dirprwy-weinidog-yn-cadarnhau-y-bydd-rhan-fwyaf-y-gwasanaethau-bws-yn-cael-eu-diogelu-diolch-i?_ga=2.260797710.2033850410.1686818787-172397248.1672845361&_gl=1*1eyr32b*_ga*MTcyMzk3MjQ4LjE2NzI4NDUzNjE.*_ga_L1471V4N02*MTY4NjkwMTA4Ni4zMS4wLjE2ODY5MDEwODYuMC4wLjA.) gyda phartneriaid o’r diwydiant ac awdurdodau lleol yn nodi rhagor o wybodaeth am ein cymorth ariannol i'r diwydiant bysiau ar gyfer y flwyddyn ariannol hon.

Bydd y Gronfa Bontio ar gyfer Bysiau – a ddatblygwyd ar y cyd gan Awdurdodau Lleol, Llywodraeth Cymru, Trafnidiaeth Cymru a'r diwydiant yn disodli'r Cynllun Brys i’r Sector Bysiau a fydd yn dod i ben ar 24 Gorffennaf. Bydd yn darparu cymorth ariannol ar unwaith i weithredwyr bysiau yng Nghymru fel y gall y gwasanaethau hanfodol hynny barhau.

Fel y cyhoeddais ddydd Mawrth, 23 Mai, mae Llywodraeth Cymru yn sicrhau bod £46m ar gael o gyllidebau bysiau i gefnogi trefniadau’r Cynllun Brys ar gyfer y Sector Bysiau a'r Gronfa Bontio ar gyfer Bysiau ar gyfer y flwyddyn ariannol gyfan. Bydd y cyllid hwn hefyd yn sicrhau y gall gwasanaethau strategol TrawsCymru barhau.

Dros yr ychydig fisoedd diwethaf, rydym wedi bod yn gweithio'n galed gyda'r Timau Cynllunio Rhwydwaith Rhanbarthol, a gweithredwyr, i gynllunio a phrisio rhwydwaith o wasanaethau bysiau y gellir eu darparu pan ddaw'r cyllid brys i ben.

Bydd y cyllid sydd ar gael yn sicrhau y bydd y rhan fwyaf o'r gwasanaethau presennol yn cael eu diogelu ledled Cymru ac rydym wedi gofyn i'r Timau Cynllunio Rhanbarthol a TrC baratoi trosolwg o newidiadau i wasanaethau. Gallai rhai gwasanaethau newid, fodd bynnag, i adlewyrchu patrymau teithio gwahanol yn dilyn y pandemig.

Bydd y gwaith hwn yn cael ei wneud yn gyflym fel bod unrhyw newidiadau posibl i'r rhwydwaith yn y dyfodol yn cael eu cyhoeddi gyda chymaint o rybudd â phosibl.

Byddwn yn parhau i weithio gyda'n gilydd i ddatblygu model ariannu cynaliadwy tymor hwy sy'n pontio'r bwlch i fasnachfreinio.